Stik imod hensigten risikerer en dansk arbejdskonflikt at få fatale konsekvenser for Nasas Grace Follow On-mission, der skal gøre forskerne klogere på Jordens klima.

Se TV Avisens indslag her Denne historie er også blevet dækket af TV Avisen 18:30. Du kan se indslaget her.

Omkring 40 medarbejdere på DTU Space i Lyngby, der yder support til altafgørende navigationsinstrumenter på de amerikanske satellitter under mission, er nemlig omfattet af arbejdsgivernes lockoutvarsel.

- De fleste rumfartøjer, som vi laver udstyr og yder service til, koster adskillige milliarder kroner stykket. Sådan et kan gå tabt, hvis vi ikke er ved vores konsol, siger afdelingsleder professor John Leif Jørgensen.

Det danske rumforskningsinstitut har bygget avancerede navigationssystemer til de amerikanske satellitter og er kontraktligt bundet af at bemande en kontrolpost i Lyngby døgnet rundt under nogle af de mest krævende Nasa-missioner.

Det med at gå fra at være en lilleputstat til at være verdens bedste inden for vores felt har været et benhårdt arbejde fra min forskergruppe og jeg selv. Det vil være ærgerligt at se det gå i stå. John Leif Jørgensen, professor

Lynsnar dansk indsats kan være altafgørende

En af de store Nasa-missioner finder sted i næste uge, hvor det amerikanske rumfartsagentur opsender Grace Follow On-klimasatellitten fra Cape Canaveral i Florida i USA.

Projektet skal følge op på de to satellitter Grace 1 og Grace 2, der blev sendt ud i rummet i 2002 og brændte op i atmosfæren i 2017.

I den kritiske opsendelsesfase af den satellit er DTU Space kontraktligt bundet til bemande kontrolposten i Lyngby i dage eller uger, hvis nogle af de øvrige instrumenter ombord på satellitterne skulle fejle.

John Leif Jørgensen og hans kolleger har ansvar for udstyr til 14 milliarder kroner og skal sidde klar til at omdirigere deres navigationsinstrumenter til at overtage de funktioner, der fejler.

Vi vil under ingen omstændigheder kunne blive forstået. Husk på at det er milliarder og atter milliarder af kroner, vi kan komme til at ødelægge for, hvis ikke vi gør vores job på den tid, der er afmålt til det. John Leif Jørgensen, Professor

- Så skal der helst rettes hurtigt op. Nogle gange har vi reddet rummissioner på minutter, hvor der har været halve timer igen, før alt gik galt. Så duer det ikke, at man skal sidde i Cape Canaveral og læse lange manualer, siger han.

Storkonflikt kan smadre årelangt tillidsforhold

Dansk rumforskning har opbygget et tæt forhold til Nasa og flere andre rumfartsagenturer, som DTU Space samarbejder med. For John Leif Jørgensen har det taget en karriere på 35 år.